Jógvan Philbrow kann bara takka einum einasta persóni í verðini fyri, at støðan er sum hon er, og tað er sær sjálvum. Ongum øðrum. Í hesi samrøðuni, skrivað beint av eftir útvarpssamrøðuni, eiga fólk at seta Jógvan Philbrow inn í tekstin ístaðin fyri Runavíkar kommunu. ja, tað var frá limum, sum spurdu, um tað ikki var alment, at kommunan ætlaði at gjalda, og tað hevði KAF jú fráboðað, at lønin fór at verða goldin. Táið man hevur væntað at havt eina ávísa inntøku, so kanska fer man út og keypir okkurt, sum man hevur brúk fyri, sum man kanska annars hevði roynt at hildið aftur á, hvis man visti, at man skuldi fáa pengarnar til at strekkja til tá, síðst í januar heldur, ha? So, so, tað er kanska, tú hevur í hvussu er sett fólk í eina øgiliga keðiliga støðu við ikki at geva tann løn í kanska tann dýrasta mánan í árinum, ha?......... 13. desember er tað greitt, eisini fyri Jógvani, at KAF hevur gjørt hesa staðfestingina, eftir at Philbrow hevur lýst verkfall og KAF nakað seinri lýsti verkbann:“ Viðvíkjandi lønarútgjaldingum, eftirløn o. a. Starvsfólk, sum eru fevnd av verkfalli og verkbanni hava ikki rætt til løn frá kommununum. Nevndin í Kommunala Arbeiðsgevarafelagnum hevur tikið avgerð um, at starvsfólk (leiðarar, varaleiðarar, hjálparfólk og pedagogar), sum eru fatað av verkfallinum/verkbanninum skulu hava løn samsvarandi tíðina tey eru til arbeiðis.” Runavíkar kommuna avroknar lønirnar samsvarandi hesum beint fyri jól. Hetta broytir á ongan hátt niðurstøðuna frá 13. desember. Meginreglan er knæsett. Klokkuklár. Tað mest óhoyrda–kanska er tað meiri tragikomiskt enn óhoyrt-er, at KAF ynskir at vera stuðulspedagogur hjá formanni Pedagogfelagsins í lønartrætuni, tí at hann ikki megnar at stjórna sínum felag, og ikki hevur umsitingarliga orku til annað enn at tveita limunum ein túsund krónu seðil til jólakeyp í Føroya Keypssamtøku. KAF snarar 180 stig, ger eina rættiliga metamorfosu, eftir einari viku, men broytir kortini ikki meginregluna–prinsippið. Tað fer ikki ein flís av prinsippinum. At læna fólki pening frá borgarum okkara. Runavíkar kommuna er ikki ein banki, men ein felagsstovnur hjá 4 túsund borgarum. Tí steðgaði lønin tann dagin fólk góvust at arbeiða. Álitisfólk og onnur hava telefoniskt fingið at vita frá umsitingini, at onki nýtt var undir sólini Runavíkar kommunu viðvíkjandi, vit hildu fast við upprunaligu niðurstøðuna hjá KAF, og hon bleiv ikki broytt. Avgerðin var mín, og ábyrgdin liggur bara og øll sum hon er á mínum herðum. Tað er óivað trupult hjá fólki at finna útav hesum málinum, so væl sum Kringvarpið megnar at grugga tað. Har byrjar málið, táið fíggjarmálaráðharrin“ yvirrulaði” Lønardeildina, og tók av semingsuppskotinum hjá Semingsstovninum í sjúkrasystratrætuni. Tann avgerðin loypti varg í allan arbeiðsmarknaðin, sum verður órógvaður higani til ólavsvøku, við hetta lag. Um fíggjarmálaráðharrin eisini hevur“ yvirrulað” Lønardeildina til at gjalda lønir út til fólk í verkfalli, vita vit ikki, men inni á heimasíðu Fíggjarmálaráðsins (www. fmr. fo + lønardeildin + vegleiðingar + 5. brot) stendur soleiðis skrivað um lønir-í sambandi við arbeiðssteðg samsvarandi sáttmála:” Lønin hjá starvsfólki, sum er í arbeiðssteðgi, skal verða afturhildin fyri tíðina, arbeiðssteðgurin er. Lønardeildin valdi at gera tað øvuta, og kann tað hava ávirkað støðuna hjá KAF hin 20. desember. Seinri hevur Lønardeildin verið frammi við einum tíðindaskrivi, við eini til høvi uppfunnari siðvenju, og vónandi er tað Kristina Háfoss, og ikki Lønardeildin, ið hevur hildið penninum. Hetta líkist partapolitiskum spuna. Øll vita, at Snorri Fjallsbak er organiseraður tjóðveldismaður, men tað hevur ongantíð kenst aftur í hansara arbeiði á Lønardeildina, til tað var hann alt ov professionellur sum leiðari, og kendi til fulnar sína uppgávu sum samráðingarleiðari fyri arbeiðsgevaran í lønarsamráðingum á arbeiðsmarknaðinum, líkamikið hvør flokkur annars var umboðaður í ráðharrastólinum. Hendan tíðin er tíverri farin, og tað fer at taka langa tíð til tess at byggja tað álitið uppaftur ímillum fólkið í Føroyum. Tað eru tveir partar í eini ósemju sum hesari. At Jógvan Philbrow bønliga hevur heitt á mótpartin um at gjalda limum sínum løn, tí hann ikki megnar at organisera og skipa sítt egna felag so frægt, tað fái eg onki gjørt við, og í ringasta lagi hevur hetta–ella alrahelst-longt um verkfallið/verkbannið í ein mánað. Vónandi koma partarnir sum skjótast til eina semju, ið teir kunnu liva við, og sum ikki minst samfelagið eisini kann liva við. Og viðvíkjandi ákærunum frá Jógvani Philbrow: Hoyr um annan–hygg um teg sjálvan. Adressan í málinum er framvegis Fíggjarmálaráðið. Aksel Vilhelmsson, evsti ábyrgdari, hevur telvað við svarta fólkinum. Frúgvin hevur stungið nøsina í so langt fram frammi á borðinum, eitt sindur í óðum verkum, men er nú eftir trýsti endað afturi á D 8. Skákað, men ikki verri enn tað, at býtast kann upp. Alternativið er ein møðislig gongd út á ørvarendan. Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg